Dis ‘Voorwaarts Marx’ vir BokkeMalcolm Marx. Foto: Twitter. Malcolm Marx kan beslis tevrede met sy vertoning in sy 50ste toets vir Suid-Afrika voel. Die 28-jarige haker was op sy heel beste teen die All Blacks en is welverdiend as die speler van die wedstryd aangewys. Hy het die Bokke op die voorvoet geplaas en vir geen All Blacks-speler teruggestaan nie; g’n wonder die Suid-Afrikaners het die wedstryd met 26–10 in die Laeveld gewen nie. “Dit is nooit maklik teen die All Blacks nie en jy moet op jou beste tot die heel einde van die wedstryd wees. Ons aanvaar egter nooit iets as vanselfsprekend nie en ons sal net so hard vir volgende week se kragmeting werk,” het Marx gesê. Dit is ’n voorreg om in 50 toetse vir die Springbokke te speel, maar selfs ’n groter eer om die wedstryd dan ook te wen. “Dit was baie spesiaal om my 50ste toets te wen, maar dit was te danke aan my spanmaats. Ek het bloot net probeer om dít wat van my verwag word na die beste van my vermoë te doen; die spelers rondom my het selfs meer gedoen.” Jacques Nienaber (afrigter) was beslis in sy noppies met Marx se spel. “Malcolm is die versinnebeelding van alles wat ’n Springbok-rugbyspeler moet wees. Hy is ’n vegter; iemand wat hard moes werk om te kom waar hy is. Dít was ’n mylpaalwedstryd vir hom en hopelik is dit ’n goeie aanduiding van wat op sy pad vir die volgende 50 toetse wag.” Wallabies te sterk vir Argentyne In Mendoza het die Wallabies ’n rustydagterstand van 19–10 uitgewis om Argentinië met 41–26 te klop. Die Aussies moes die wedstryd sonder Michael Hooper aangepak het nadat hy op die vooraand van die toets met sy gemoedstoestand en geestelike welstand gesukkel het. James Slipper het die span in sy afwesigheid aangevoer. Dan het die opwindende Quade Cooper ook die veld gedurende die wedstryd met ’n enkelbesering verlaat. “Ek is baie tevrede met die manier waarop die wedstryd vir ons geëindig het. Dit is nog net die begin van die Rugbykampioenskap, maar ek is gelukkig met die karakter en moed wat die span getoon het. Ons moes noodgedwonge ’n verandering of twee maak en ’n sleutelspeler is gedurende die wedstryd beseer,” het Dave Rennie (afrigter) gesê. Punteleer: